**ЈЕДИНСТВЕНА СИНДИКАЛНА ОРГАНИЗАЦИЈА**

**«НИС» а.д. НОВИ САД**



***21 000 Нови Сад, Народног фронта 12, Телефон 021 481 2012, Факс 021 481 5196, ПИБ 104210787***



**Број:30-120/13**

**Нови Сад, 21.06.2013. године**

**З А П И С Н И К**

Са Скупштине свих Одбора ЈСО НИС а.д. Нови Сад, која је одржана дана 20.06.2013. године у Рафинерији Нафте Панчево, са почетком у 14,00 часова.

Радно председништво Скупштине **Горан Такић**–председник**, Вељко Жунић**-потпредседник, **Перса Гетејанц** (СО НАП).

Оверивачи записника **Вељко Николић** (СО РНС) и **Душан Косановић** (СО РНП).

Записничар **Слободанка Ћирић.**

Седници су присуствовала 93 члана Одбора Синдикалних организација ЈСО НИС а.д. Нови Сад и представник ЈСО НИС-Нафтагас Миливоје Војиновић.

За Скупштину је предложен следећи

**Д Н Е В Н И Р Е Д**

1. Информација о преговорима за члан 44. и 45 Колективног уговора за НИС а.д.
2. Заузимање ставова Синдиката везано за Стратегију лизинга радне снаге у НИС а.д.
3. Прва шанса

**А.Д.1**

Председник Г.Такић упознао је присутне о почетку преговора (03.06.2013.године) за чланове 44. и 45. Колективног уговора за НИС а.д. Послодавац предлаже да нови систем зарада буде конкурентан на тржишту, да се постигне унутар компанијска правичност и да се укине везивање раста зарада у складу са инфлацијом, већ ће повећање зарада бити везивано за сваког појединца на основу његових резултата рада током године. Такође, размотрити смањење додатака и накнада зарада на разуман ниво.

Договор је да преговори трају 60 дана.

Одбор ће одржавати своје састанке пре и после састанака Преговарачког тима и редовно ће обавештавати своје чланове о току преговора. Информација мора бити правовремена да би се могла донети заједничка одлука.

**А.Д.2**

Послодавац је представницима репрезентативних Синдиката презентовао да је за одређене организационе целине направљена Стратегија лизинга и да ће запосленима у тим целинама (малопродаја у Промету, дежурни возачи у НГС Транспорту и Функција за организациона питања) бити понуђене три могућности: добровољни одлазак из Компаније (уз отпремнину 560 евра по години стажа + 1,5 зарада запосленог + накнада са бироа + плаћен неискоришћени годишњи одмор), добровољни одлазак и прелазак на рад до годину дана преко агенције са могућношћу продужења Уговора(уз отпремнину од 560 евра по години стажа + 1,5 зарада) или прелазак у други организациони део-ппп са нижом зарадом. План је да се цео поступак одложи до септембра 2013.године за све остале блокове и функције. Међутим, ситуација у пракси је другачија јер се запослени жале Синдикату да се и у другим деловима врши притисак на њих да пређу на лизинг без јасно дефинисаних услова рада тамо.

Представници Синдиката морају информисати чланове да је ЈСО НИС а.д. против запошљавања преко лизинга који није законски утемељен. Обавестити о договору са послодавцем да се понуде обуставе док трају Преговори за измену чланова Колективног уговора за НИС а.д.. Предлагати запосленима да прихвате премештај на ППП.

Упућено је отворено писмо против лизинга Генералном директову НИС а.д., Скупштини НИС а.д., Одбору директора НИС а.д., Надзорном одбору НИС а.д. Стигао је одговор једино од Генералног директора.

**А.Д.3**

Компанија НИС и покрајински сектретар за привреду, запошљавање и равноправност полова Мирослав Васин, испред Владе Војводине, потписали су Споразум о реализацији пројекта „НИС Шанса“ којим се утврђују међусобна права и обавезе приликом запошљавања дипломираних студената без претходног радног искуства.

У Рафинерији нафте Панчево након годину дана праксе „НИС шанса“, 31 практикант ће ступити у редован радни однос истовремено када стално запослени остају без посла.

Након дискусије присутних једногласно су донети следећи

**З А К Љ У Ч Ц И**

1. Синдикат ће узети активно учешће у преговорима око измена и допуна појединих чланова Колективног уговора. Поштујући у пуној мери партнерски однос са Послодавцем тражимо од истог клаузулу социјалног мира док трају преговори, обустављање лизинга и притисака на запослене да пређу да раде преко тих агенција. Уколико се и даље наставе притисци на запослене, преговори губе смисао и урушавају кредибилитет и Синдиката и Послодавца као равноправних партнера;
2. Утврдити одговорност менаџера од највише до најниже категорије који праве хаос у Компанији када без јасних критеријума врше селекцију и оптимизацију запослених, не сагледавајући ризик који може настати како по Компанију тако и по запослене;
3. Синдикат подржава подмлађивање кадрова кроз програме НИС Шанса али инсистира да пријем тих радника не може бити услов за отпуштање запослених који раде на тим радним местима дуги низ година. Уколико радници који због пријема радника НИС Шансе пређу у подршку пословним процесима тражимо да буду „заштићена категорија“ до краја 2014.године.
4. Репрезентативни Синдикати су јединствено против стратегије лизинга јер се под појмом лизинга сматрају повремени и привремени послови, а послови који обављају наши запослени којима се нуди лизинг остају у оквиру основне делатности Компаније. Борићемо се свим средствима да зауставимо овакав вид ангажовања запослених и сачувамо радна места у НИС-у док се лизинг не регулише кроз радно-правно законодавство.

Тражимо да нам одговорите у року од осам дана на ове наше захтеве.

Састанак је завршен у 16,00 часова.

**П Р Е Д С Е Д Н И К**

**Ј С О Н И С А.Д.**

**ГоранТакић**